**Beszámoló a Férfi válogatott 2018-as EB felkészüléséről és szerepléséről**

Csapatunk 2018 márciusában nyerte meg az országos bajnokságot, mellyel kivívtuk a novemberi tallinni EB-n való részvételt. A csapat tagjai voltak Szarvas Kristóf, Tatár Lőrinc, Dr. Balázs Dávid, Czermann Kristóf és Kiss Zsolt. A csapat ebben a felállásban vett részt az EB-n is. Edzőnek Szentannai Ágnest kértük fel.

Nagy reményekkel, de óvatos vállalással kezdtük meg a felkészülést, mivel csapatunkban szerepelt két 16 év alatti játékos, akik felé az elsődleges cél az volt, hogy megismerjék a felnőtt EB-k légkörét, dinamikáját, és tapasztalatot szerezzenek a későbbi EB-k és vb-ken való részvételre. Továbbá ebben az összeállításban sem játszott még a csapat EB-n sem, de még külföldi versenyeken sem sokszor. Ezért a csapat célja a csapatdinamika erősítése, a front-end stabilitásának kialakítása, a jégolvasás fejlesztése, valamint a technikai elemek fejlesztése volt a cél.

A felkészülési tervben előzetesen heti két csapatedzés szerepelt volna, hiszen a fent említett célokat, csak több közös edzéssel tudtuk volna végrehajtani. Ám időközben született egy döntés a curlingpálya menedzsmentje részéről, miszerint a válogatott kedvezmény megszűnik, így a válogatottak is kötelesek kifizeti a teljes bérleti díjat. Ez a csapatnak 80%-os többletköltséget jelentett volna. Számszerűsítve a dolgot, végül a 11 hetes őszi felkészülés előzetes költségterve 468 ezer forint volt (ebben ha jól emlékszem, nem volt benne a további három edzés, ami október egyik hétvégéjén volt). Ez, ha két edzés lett volna egy héten, már közel 900 ezer forint lett volna, ami a válogatott kedvezménnyel csak 500 ezer forint körül lett volna. Ezt a 400 ezer forintos többletköltséget nem tudta vállalni a csapat. Emiatt a heti egy edzés sajnos nem bizonyult elégnek a gyorsabb fejlődéshez.

A szezon első versenyeként Kitzbühelben vettünk részt, ahol az ötödik helyen zártunk négy győzelemmel és egy vereséggel. Az UTE hathatós közreműködésével sikerült eljutnunk két rangos prágai versenyre, a már jól ismert Kolibri Kupára, és az idén először megrendezésre került WCT eseményre, a Prague Classic-ra. A Kolibri kupán még kereste magát a csapat, voltak jó momentumaink, de még technikailag kiforratlanok voltunk, de a későbbi Prague Classicon már jó játékot mutatott a csapat, de sajnos nem jutottunk tovább a csoportunkból (2-2-es mérleg).

Szerettünk volna még egy külföldi versenyen részt venni (Biel, Svájc), de sajnos támogatók és pénz hiányában erre nem volt lehetőség.

Felkészülésünket az MK-val zártuk, ahol jó játékkal 4-0-ás mérleggel védtük meg címünket. Itt már eléggé összeszokott volt a csapat, a jeget is jól ismertük, ennek megfelelően úgy véljük jól is játszottunk.

Az EB-re így bizakodva mentünk ki, habár tudtuk, hogy a reális cél a fennmaradás a B-csoportban. Jó játékkal kezdtünk, első meccsünkön a szlovákokat vertük meg, ezek után jött két vereség, ahol voltak jó momentumok, de összességében nem érdemeltük meg a győzelmeket. Ezután történt velem egy térdsérülés egy teljesen ártatlan szituációban, amitől elég komoly fájdalmaim voltak, főleg a csúszás előtt a hackben, valamint utána a felállásnál. Ennek ellenére a törökök ellen ismét bíztató volt a játék, de még mindig sok hibával játszottunk. Az észtek ellen egy szerencsétlen helyzet miatt komoly hátrányba kerültünk, ahonnan nem sikerült visszajönnünk. A franciák ellen egy kifejezetten jó meccset játszottunk, ám az ellenfél is talán itt játszotta legjobbját, de végülis sikerült nyernünk, ahol eldőlt, hogy nem eshetünk ki a C-csoportba, de nem is juthatunk fel az A-ba. Végül egy bíztató első két end után sorba jöttek a hibák a csehek ellen, így nem sikerült az a szoros meccs, ami korábban Prágában, így vereséggel zártuk az EB-t.

A csapat később összeült és értékelte a felkészülést. Itt nagyjából mindenki egyetértett azzal, hogy az A-csoportba való feljutáshoz, legalább kettő (de inkább három) edzés kellene, továbbá több külföldi verseny, jobb ellenfelekkel, valamint a szakértő edző hiánya is szembetűnő. Azok a csapatok, akik megvertek minket, kivétel nélkül külföldi edzőkkel dolgoznak heti rendszerességgel, míg sajnos ez nálunk jelenleg nincs így. Felnőtt játékosaink (magamat is beleértve) egyre nehezebben tudják vállalni a növekvő költségeket, és úgy tűnik, hogy amíg nem reális egy A-csoportba való feljutás, nem tudnak és fognak többet beletenni, mint most. A legnagyobb részét a felkészülésnek elviszi a pályabérleti díj, és ilyen árak mellett sajnos látható, hogy a játékosaink egyre kevésbé szívesen fizetik ki ezeket a pénzeket, mivel lényegében a fennmaradásért kell küzdeni.

További gond, hogy nem igazán tudunk fejlődni úgy, hogy egész szezonban kb. 3 pályán játszunk összesen, és utána jön az EB jég. Alig találkozunk olyan csapatokkal, akik egy szinten, vagy nálunk jobban teljesítenek, ezáltal minket is nehezebb dobásokra kényszerítve. Az EB-n egyértelműen kijött, hogy az ott lévő csapatok messze felülmúlják az itthoni A liga színvonalát, és nekünk hozzájuk kéne felzárkóznunk (az elvárások alapján). Sokkal több versenyre, versenyszerű helyzetre, jobb ellenfelekre lenne szükség, hogy reális cél lehessen egy A-csoportba való feljutás, vagy legalább hogy közel kerüljünk hozzá.

Ezen felül látszott a csapaton a hektikus játék. Voltak jó mérkőzéseink (törökök, szlovákok) és voltak elkeserítőek (csehek, lettek). Ahhoz, hogy sokkal konzisztensebb játékot tudjunk felmutatni, ismét csak szükség lenne a sok versenyre, valamint az edző segítségére, akinek a szavát a játékosok feltétel nélkül elfogadják, amivel fejlődhetnek is. A jövőben nagyobb figyelmet kell fordítanunk a játékosok eredményességének növelésére (magamat is ideértve), valamint a gondtalan felkészülés elérésére.

Kiss Zsolt

2019.01.13.